РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-136/21

8. децембар 2021. године

Б е о г р а д

З А П И С Н И К

25. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 8. ДЕЦЕМБРА 2021. ГОДИНЕ

Седница је почела у 14,04 часова.

Председавао је Владимир Димитријевић, председник Републичке изборне комисије.

Седници су присуствовали чланови Републичке изборне комисије: Драгана Одовић, Немања Поповић, Весна Миздрак, Никола Јелић, Јелена Миленковић, Марија Ђоковић, Владимир Јестратијевић и Бранкица Јовић; заменици одсутних чланова: Маја Пејчић, Милош Срећковић, Енис Зековић, Марина Марковић, Горан Дилпарић и Срђан Зораја; заменици присутних чланова: Вељко Перовић, Весна Стојковић, Марина Ђукановић, Нада Јелић и Џемил Диванефендић, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Марко Јанковић, Џемил Сијарић, Ђула Ладоцки, Татјана Китановић, Ђорђе Павловић, Миљкан Карличић и Вељко Одаловић, као и др Миладин Ковачевић; заменици присутних чланова: Бранибор Јовичић, Милован Амиџић и Марко Кулић; заменици одсутних чланова: Бела Буташ и Александар Чамагић, као и Бранко Маринковић, заменик секретара Републичке изборне комисије.

Осим чланова и заменика чланова Комисије, седници је присуствовао и Владимир Шутић, помоћник директора Републичког завода за статистику.

На предлог председника, Комисија је, једногласно (15 за) и без дискусије, утврдила следећи

Д н е в н и р е д:

1. Доношење одлуке о додели мандата народног посланика ради попуне упражњеног посланичког места у Народној скупштини;

2. Доношење правилника о ближем уређивању поступака набавки у Републичкoj изборнoj комисији;

3. Р а з н о.

**Прва тачка дневног реда –** Доношење одлуке о додели мандата народног посланика ради попуне упражњеног посланичког места у Народној скупштини

У уводним напоменама, председник Комисије Владимир Димитријевић је упознао чланове Комисије са Предлогом одлуке о додели мандата народног посланика ради попуне упражњеног посланичког места у Народној скупштини.

Није било дискусије.

У складу са чланом 92. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС, 36/11, 12/20 и 68/20), Комисија је, једногласно (15 за), донела

О Д Л У К У

О ДОДЕЛИ МАНДАТА НАРОДНОГ ПОСЛАНИКА РАДИ ПОПУНЕ УПРАЖЊЕНОГ ПОСЛАНИЧКОГ МЕСТА У НАРОДНОЈ СКУПШТИНИ

1. Мандат народног посланика Народне скупштине додељује се следећем кандидату са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“:

| **Ред. број** | **Ред. број на изборној листи** | **Име и презиме** | **Година рођења** | **Занимање** | **Пребивалиште** |
| --- | --- | --- | --- | --- | --- |
| 1 | 39. | РАТКО НИКОЛИЋ | 1977. | рукометаш | Аранђеловац |

2. Кандидату из тачке 1. ове одлуке издаће се уверење о избору за народног посланика.

3. Ова одлука ступа на снагу даном доношења.

4. Ову одлуку доставити Народној скупштини.

5. Ову одлуку објавити у „Службеном гласнику Републике Србије“.

**О б р а з л о ж е њ е**

Републичка изборна комисија је констатовала да је Народна скупштина 8. децембра 2021. године Републичкој изборној комисији доставила допис 01 Број 013-2245/21 са обавештењем да је Народна скупштина Републике Србије, на Једанаестој седници Другог редовног заседања Народне скупштине Републике Србије у 2021. години, одржаној 8. децембра 2021. године, сагласно члану 88. став 1. тачка 8. и ст. 3. и 4. Закона о избору народних посланика, констатовала да је народном посланику МИЛУТИНУ МРКОЊИЋУ престао мандат народног посланика, даном наступања смрти.

У складу са наведеним дописом Народне скупштине, Републичка изборна комисија је утврдила:

- да посланичко место упражњено услед престанка мандата народном посланику Милутину Мркоњићу, изабраном са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“, испред политичке странке: Социјалистичка партија Србије, треба да буде попуњено тако што ће мандат народног посланика, на основу члана 92. став 3. Закона о избору народних посланика, бити додељен првом следећем кандидату са исте изборне листе коме није био додељен мандат народног посланика - припаднику исте политичке странке, и то: Ратку Николићу, кандидату под редним бројем 39. на наведеној изборној листи;

- да је, у складу са чланом 92. став 7. Закона о избору народних посланика, кандидат РАТКО НИКОЛИЋ писмену сагласност да прихвата мандат народног посланика доставиo 8. децембра 2021. године;

- да је чланом 87. Закона о избору народних посланика прописано да Републичка изборна комисија издаје посланику уверење да је изабран.

У складу са наведеним, Републичка изборна комисија је донела одлуку као у изреци.

**Друга тачка дневног реда –** Доношење правилника о ближем уређивању поступака набавки у Републичкoj изборнoj комисији

У уводним напоменама, председник Комисије је упознао чланове Комисије са Предлогом правилника о ближем уређивању поступака набавки у Републичкoj изборнoj комисији.

Истакао је да је Комисија у складу са одредбама Закона о јавним набавкама и Закона о избору народних посланика у обавези да донесе овај правилник, како би се ближе уредили поступци јавних набавки и набавки на које се закон не примењује.

Додао је и то да је овакав правилник намењен стручним службама које обављају послове набавки у Комисији, које су у складу са важећом регулативом и унутрашњим актима, укључене у планирање, спровођење поступака набавки, извршење уговора и контролу набавки

Није било дискусије.

Комисија је, једногласно (15 за) донела Правилник о ближем уређивању поступака набавки у Републичкoj изборнoj комисији, у предложеном тексту.

**Трећа тачка дневног реда –** Разнo

Поводом ове тачке дневног реда није било предлога ни дискусије.

Седница је завршена у 14,09 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић